《汉铜虎符歌》
元代·朱德润

建章前殿金凤凰，兵符五出单于降。汉家明诏下鸡鹿，将军夜送呼韩王。

棘门骠骑多猛士，酒酣击剑愿效死。征和丞相佐君王，从此合符兵不起。

霜风千年换陵谷，铜秀土花青似玉。班班只忆汉彤庭，用夏那知变夷俗。

当时衔命出关中，编须岂敢要奇功。平原豺兽不择肉，印章千里空泥封。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。